Kjære NRK, skjerpings! Slutt med å undervurdere de unge

Kadra Yusuf

16. mars 2015 11:30 Sist oppdatert 16. mars 2015

- NRK skal være unge og kule og lage enda mer dårlig TV for å tekkes de unge som ikke er der, men som sitter foran padda og streamer serier og filmer, skriver Kadra Yusuf. Stian Lysberg Solum

Det er ukult å leke kul. Både unge og gamle har godt av et NRK som har et mangfoldig spekter av nyhets- og aktualitetsprogrammer av høy kvalitet.

Debatt

Dette er et debattinnlegg. Meninger i teksten står for skribentens regning.

NRK skal legge ned Aktuelt. Søndagsavisa henger i en tynn tråd. Dagsrevyen skal visst få en make over, og nylig ble det kjent at dokumentarprogrammet Brennpunkt blir kraftig kuttet (12.03.15).

Kadra Yusuf.

NRK har med det også bestemt seg for å bygge ned det eneste miljøet for gravende TV-dokumentarer. Begrunnelsen for kutt, nedleggelse og oppussing er å lage freshere TV som skal tiltrekke seg ungdom.

Derfor skal Aktuelt erstattes av et nytt debattkonsept som i tillegg til TV inkluderer nett og samarbeid med ungdomskanalen P3. Det som er igjen av Brennpunkt-redaksjonen skal visst nok lage «et nytt og mer ungdommelig programkonsept», et program som omtales som reality-TV blant ansatte i Brennpunkt-redaksjonen.

Hvem vet, kanskje konseptet går ut på at man kan stemme ut politikere via SMS, eller ved en eventuell parseremoni.

Reality i beste sendetid

Men kjære sjefer i NRK, de unge ser jo ikke på lineær-TV.

Ifølge TNS-Gallup ser folk under 30 år mindre og mindre TV. Størst er nedgangen for unge mellom 12 og 19 år. Disse unge så 7,9 prosent mindre på TV i 2014 enn de gjorde i 2013.

Dette på tross av at vi er i en tid der alle de kommersielle kanalene lager fresh, ungdommelig TV, full av realitykonsepter der unge, og unge voksne, utfolder seg i beste sendetid.

Til en hver tid sendes det et realityprogram som er drøyere enn det forrige for å tekkes nettopp de unge, derfor kan man se folk som har sex på TV (gjeesp), gifter seg på TV, dater hverandre for første gang naken på TV (kommer snart på TV-Norge), dreper dyr på TV og synger karakoe på TV. Ja, det meste. Og det er for så vidt greit, det.

Men når NRK også skal være unge og kule og lage enda mer dårlig TV for å tekkes de unge som ikke er der, men som sitter foran padda og streamer serier og filmer, så kan man spørre seg hva som er greia.

Informere og opplyse

Det er jo ironisk at man skal lage TV for unger som ikke er der, mens man blåser fullstendig i de voksne som faktisk betaler lisensen?

Og er det NRK sin oppgave å være freshe og ungdommelige i alt de lager? Er ikke litt av poenget med den dyre lisensen at NRK ikke skal slenge seg på alt mulig rart, men ta litt ansvar med å informere og opplyse?

Er ikke det å sende politiske debatter og dokumentarer en del av NRKs allmennkringkastingsoppdrag?

I 2007 sa Europarådet at allmennkringkasterne skal være «et forum for en mangfoldig offentlig samtale og et middel til å fremme enkeltindividers demokratiske deltakelse».

Hvordan rimer det med å legge ned alt som kan opplyse de unge om hvordan politiske prosesser fungerer?

Og i tillegg så tror jeg at NRK undervurder kidsa. De fleste unge i dag er skoleflinke, samfunnsorienterte og har masse peiling. De tar ikke skade av å se debattprogrammer eller seriøse dokumentarer. Og de vet at det finnes mennesker som er eldre enn 25, og derfor får de ikke utslett av se dem på TV innimellom heller.

Ukult å leke kul

Nyhetsredaktør Kalbakk skrev en kronikk i Aftenposten, der han sier:

— Det er nemlig ikke slik at de (under 50) overtar medievanene til dagens voksengenerasjon.

Men jeg er litt usikker på det. Hvis du vokser opp i et hjem der kjedelige debattprogrammer og nyheter surrer i stua, kan det hende at du når du blir eldre er det det du skrur på selv. Men kan hende jeg tar feil.

Hadde jeg vært fjortis i dag og skrudd på en TV-kanal og sett masse voksne folk som leker kule for å tekkes meg, hadde jeg også skrudd av.

Så kjære NRK, skjerpings! Slutt med å undervurdere de unge, og lag TV som opplyser, utfordrer og ikke minst er litt kjedelig!

Det er ukult å leke kul. Både unge og gamle har godt av et NRK som har et mangfoldig spekter av nyhets- og aktualitetsprogrammer av høy kvalitet. Det går bra å være litt kjedelig også. Jeg lover!

Hilsen en gammel kjerring.

Twitter: @yusufkadra